นายกรัฐมนตรี ชื่นชมการทำงานของทุกภาคส่วน พร้อมกำชับให้ดูแลเรื่องเบี้ยเลี้ยงและค่าใช้จ่ายเจ้าหน้าที่ ขณะที่มีผู้ติดเชื้อเพิ่มในวันนี้ 27 คน
นายกรัฐมนตรี ชื่นชมการทำงานของทุกภาคส่วน พร้อมกำชับให้ดูแลเรื่องเบี้ยเลี้ยงและค่าใช้จ่ายเจ้าหน้าที่ ขณะที่มีผู้ติดเชื้อเพิ่มในวันนี้ 27 คน น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงผลการประชุม ที่มี พลเอก ประยุทธ์ จันทร์โอชา นายกรัฐมนตรี เป็นประธาน ว่า นายกรัฐมนตรี ชื่นชมเจ้าหน้าที่ทุกระดับที่ช่วยกันทำงานแก้ปัญหาการแพร่ระบาดของโรคโควิด-19 โดยย้ำให้ดูแลเรื่องเบี้ยเลี้ยงและค่าใช้จ่ายของเจ้าหน้าที่ ซึ่งเชื่อมั่นว่า ทุกคนจะร่วมกันแก้ไขปัญหาให้สำเร็จลงได้ ส่วนตัวเลขผู้ติดเชื้อเพิ่มวันนี้มีจำนวน 27 คน รวมผู้ติดเชื้อสะสม 2,792 คน หายป่วยเพิ่มวันนี้ 71 คน รวมหายป่วยแล้ว 1,999 คน ยังรักษาตัวอยู่ที่โรงพยาบาล 746 คน โดยวันนี้ยังไม่มีผู้เสียชีวิตเพิ่ม ทำให้ยอดผู้เสียชีวิตยังคงอยู่ที่ 47 คน สำหรับผู้ป่วยที่ติดเชื้อเพิ่ม 27 คน ส่วนใหญ่ยังคงติดจากการสัมผัสผู้ป่วยที่ยืนยันก่อนหน้านี้ิ จำนวน 16 คน และอยู่ระหว่างการสอบสวนโรค 8 คน ผู้ติดเชื้อส่วนใหญ่มีอายุระหว่าง 20 - 29 ปี และอยู่ในกรุงเทพฯมากที่สุด ขณะที่ในช่วง 14 วันที่ผ่านมามี 35 จังหวัดที่ไม่มีรายงานผู้ป่วยเพิ่ม และจังหวัดที่ไม่มีผู้ป่วยเลยยังคงเป็น 9 จังหวัดสำหรับการฝ่าฝืน พ.ร.ก. ฉุกเฉิน ที่ห้ามออกนอกเคหะสถานในช่วงเวลา 22.00 น. ถึง 14.00 น. ช่วง 3 วันที่ผ่านมา มีแนวโน้มลดลงแต่ก็ยังคงน่าเป็นห่วง เพราะการออกนอกเคหสถานถือว่ามีความเสี่ยงกับการแพร่เชื้อได้ จึงอยากขอความร่วมมือประชาชนทุกคน เพราะมาตรการเหล่านี้จะช่วยให้การแพร่ระบาดของโรคโควิด-19 ลดลงได้